Man in hof oor plaasaanval op bejaarde | Maroela Media
'n Man, wat verdink word van 'n aanval op 'n 80-jarige man wat op 'n plaas in Paulpietersburg in KwaZulu-Natal woon, sal na verwagting môre in die plaaslike landdroshof verskyn.
Lt.kol. Thulani Zwane, woordvoerder van die polisie, het gesê die man is op 28 September 2019 in hegtenis geneem.
Die slagoffer is op 27 Maart 2019 deur drie mans aangeval. "Hy is vasgebind en met 'n mes aangeval. Die verdagtes het 'n onbekende bedrag kontant, twee selfone en die slagoffer se voertuig, wat hulle as 'n wegkomvoertuig gebruik het, gesteel. Die voertuig is later ongeveer 5 km van die plaas af opgespoor. Die motor was uitgebrand."
Zwane het gesê die provinsiale georganiseerdemisdaad-eenheid het ondersoek ingestel en die verdagte in Piet Retief opgespoor. "Die ondersoek duur voort. Ondersoekbeamptes is op die spoor van die twee voortvlugtiges."